Netanjahu postavlja previše uslova

Obama: Izrael nije posvećen miru

Američki predsjednik Barak Obama rekao je da je izjava izraelskog premijera Benjamina Netanjahua prije izbora u martu ove godine potvrdila uvjerenje međunarodne zajednice da Izrael nije posvećen miru.

Netanjahu je u martu tokom predizborne kampanje isključio uspostavljanje palestinske države, nakon čega je Obama rekao da će Vašington razmotriti politiku prema Izraelu.

Netanjahu je kasnije povukao te komentare, rekavši da je posvećen formiranju palestinske države pod određenim uslovima.

Međutim, u izjavi za izraelski televizijski "Kanal dva", Obama je danas rekao da je izjava Netanjahua bila "prilično nedvosmislena".

Američki predsjednik je dodao da je zabrinut što se Izrael rukovodi "politikom koja je motivisana isključivo strahom", a što stoji na putu miru, prenio je AP.

Prema njegovim riječima, Netanjahu postavlja previše uslova da je nerealno očekivati njihovo ispunjenje u bliskoj budućnosti.

- Izrael u cijelosti time gubi kredibilitet - rekao je Obama.